เครดิตสวิสแห่เพิ่มเป้าราคา
นักวิเคราะห์ต่างประเทศเฮโล เพิ่มเป้าราคาหุ้น SCC-GLOW-TCAP
29 มิ.ย. 2553

นักวิเคราะห์ต่างประเทศเฮโล เพิ่มเป้าราคาหุ้น SCC-GLOW-TCAP
วันที่ 28 มิ.ย.ที่ผ่านมา ตลาดหุ้นไทยปรับตัวขึ้นแรงแซงตลาดหุ้นเอเชีย และดัชนีสามารถขึ้นไปปิดที่จุดสูงสุดของวันระดับ 804.40 จุด บวก 10.73 จุดคิดเป็น 1.35% ท่ามกลางมูลค่าการซื้อขายบางตา 17,150 ล้านบาท และนักลงทุนต่างชาติกลับมาขาย 504 ล้านบาท 
มาร์เก็ตติง เปิดเผยว่า ดัชนีหุ้นปิดบวกเหนือ 800 จุดได้ เนื่องจากมีแรงซื้อหุ้นตัวใหญ่ โดยเฉพาะกลุ่ม ปตท. หลังราคาน้ำมันดิบในตลาดโลกพุ่งขึ้นกว่า 3% และวันที่ 29 มิ.ย. จะมีผลสรุป 18 ประเภทกิจการที่ส่งผลกระทบรุนแรงต่อสิ่งแวดล้อมและสุขภาพประชาชนในพื้นที่มาบตาพุด ซึ่งคาดว่าโรงแยกก๊าซของ ปตท. จะกลับมาผลิตได้ภายในปีนี้ 
ขณะเดียวกันยังมีแรงซื้อหุ้นที่นักวิเคราะห์ต่างประเทศออกมาปรับเพิ่มราคาเป้าหมาย อาทิ บริษัทหลักทรัพย์ (บล.) เครดิตสวิส (CS) เพิ่มราคาหุ้นบริษัท โกลว์ พลังงาน (GLOW) จาก 41 บาท เป็น 45 บาท 
สำหรับบริษัท ทุนธนชาต (TCAP) ที่ราคายังเดินหน้าต่อเนื่องจ่อทะลุ 30 บาทนั้น ทาง CS ปรับคำแนะนำจาก “ขาย” เป็น “เท่ากับตลาด” และเพิ่มราคาเป้าหมายเป็น 32 บาท จากเดิม 23 บาท/หุ้น หลังคุยกับนักบัญชีพบว่าบริษัทมีความเสี่ยงเรื่องการเพิ่มทุนลดลง 
นอกจากนี้ ยังมีโบรกเกอร์อีกหลายแห่งอยู่ระหว่างการปรับประมาณการและราคาเป้าหมายหุ้น TCAP หลังควบรวมกับธนาคารนครหลวงไทย (SCIB) แล้วเสร็จ
ทาง CS ยังแนะนำให้ซื้อหุ้นบริษัท ไทยออยล์ (TOP) ราคาเป้าหมาย 54 บาท เพราะบริษัทเดินหน้าธุรกิจเอทานอลเต็มที่ และแนะนำซื้อหุ้นบริษัท ปูนซิเมนต์ไทย (SCC) รับกระแสการก่อสร้างรถไฟฟ้าและผลกำไรดีขึ้น 
ขณะเดียวกัน CS ได้เพิ่มน้ำหนักการลงทุนหุ้นสื่อสารของไทย หลังมีความชัดเจนเรื่องการเปิดประมูลใบอนุญาต 3จี ในเดือน ก.ย. 2553 
ด้าน บล.ซีแอลเอสเอ แนะนำซื้อหุ้นบริษัท แอล.พี.เอ็น.ดีเวลลอปเมนท์ (LPN) ให้ราคาเป้าหมาย 9 บาท เพราะความสำเร็จของโครงการรามอินทรา-นวมินทร์
ดังนั้นหุ้นรับเหมาก่อสร้างที่มีแรงซื้อเข้ามา เพราะจะเปิดซองประมูลราคาก่อสร้างโครงการรถไฟฟ้าสายสีน้ำเงิน ช่วงบางซื่อ-ท่าพระ และหัวลำโพง-บางแค ระยะทาง 27 กิโลเมตร สำหรับสัญญา 1 และสัญญา 2 ในวันที่ 1 ก.ค.นี้ เวลา 14.30 น.